b'\n_START_ARTICLE_\nDid\xc5\xbeiosios Britanijos prekybos r\xc5\xabmai\n_START_PARAGRAPH_\nDid\xc5\xbeiosios Britanijos prekybos r\xc5\xabmai (angl. British Chamber of Commerce)\xc2\xa0\xe2\x80\x93 Did\xc5\xbeiosios Britanijos ir Lietuvos verslo asociacija, Lietuvoje veikianti nuo 1999\xc2\xa0m. Organizacija skatina prekyb\xc4\x85 ir bendr\xc4\x85 versl\xc4\x85 tarp Did\xc5\xbeiosios Britanijos ir Lietuvos, vysto dvi\xc5\xa1alius bendradarbiavimo santykius, inicijuoja informacijos keitim\xc4\x85si, skatina verslo kontakt\xc5\xb3 u\xc5\xbemezgim\xc4\x85 ir atstovauja r\xc5\xabm\xc5\xb3 nari\xc5\xb3 ekonominiams interesams._NEWLINE_Asociacijai vadovauja 12 asmen\xc5\xb3 valdyba, kuriuos kas dvejus metus renka visuotinis nari\xc5\xb3 susirinkimas. Nuo 2005\xc2\xa0m. Did\xc5\xbeiosios Britanijos prekybos r\xc5\xabm\xc5\xb3 valdybos pirmininko pareigas eina Chris Butler.\n_START_SECTION_\nIstorija\n_START_PARAGRAPH_\nDid\xc5\xbeiosios Britanijos prekybos r\xc5\xabmai Lietuvoje \xc4\xafkurti 1999\xc2\xa0m. \xc4\xaek\xc5\xabrim\xc4\x85 iniciavo D. Britanijos verslininkai, tuo metu dirb\xc4\x99 Lietuvoje, ir \xc5\xa1alies verslininkai. Organizacij\xc4\x85 \xc4\xafkurti aktyviai skatino ir tuometinis Jungtin\xc4\x97s Did\xc5\xbeiosios Britanijos ir \xc5\xa0iaur\xc4\x97s Airijos Karalyst\xc4\x97s ambasadorius Lietuvoje Christopher Robbins._NEWLINE_Pirmasis r\xc5\xabm\xc5\xb3 nari\xc5\xb3 steigiamasis susirinkimas \xc4\xafvyko 1999\xc2\xa0m. kovo 31 d. Pirmuoju valdybos pirmininku i\xc5\xa1rinktas Andrew Cater.\n_START_SECTION_\nVeikla\n_START_PARAGRAPH_\nDid\xc5\xbeiosios Britanijos prekybos r\xc5\xabm\xc5\xb3 veikla ir darbo principai orientuoti \xc4\xaf dvi\xc5\xa1ali\xc5\xb3 verslo kontakt\xc5\xb3 tinklo i\xc5\xa1pl\xc4\x97tim\xc4\x85 tarp Lietuvos ir D. Britanijos. \xc5\xa0iuo pagrindu r\xc5\xabmai organizuoja nuolatinius susitikimus su LR Vyriausybe ir \xc4\xafvairi\xc5\xb3 sri\xc4\x8di\xc5\xb3 verslo atstovais, m\xc4\x97nesinius pusry\xc4\x8dius ir seminarus verslo atstovams._NEWLINE_Siekdami pristatyti Jungtin\xc4\x97s Karalyst\xc4\x97s kult\xc5\xabr\xc4\x85 Lietuvoje D. Britanijos prekybos r\xc5\xabmai organizuoja kult\xc5\xabrinius-tradicinius renginius, tokius kaip: \xe2\x80\x9eGuy Fawkes Night\xe2\x80\x9c, \xe2\x80\x9eBurns Night\xe2\x80\x9c, tradicines angli\xc5\xa1kas kal\xc4\x97das \xe2\x80\x9eChristmas Carols\xe2\x80\x9c._NEWLINE_Asociacija leid\xc5\xbeia ketvirtin\xc4\xaf laikra\xc5\xa1t\xc4\xaf \xe2\x80\x9eBCC paper\xe2\x80\x9c angl\xc5\xb3 kalba, kuris platinamas Lietuvoje ir D. Britanijoje. Leidinyje publikuojami ap\xc5\xbevalginiai straipsniai apie Lietuvos verslo sektori\xc5\xb3, pristatomi asociacijos nariai ir j\xc5\xb3 veikla._NEWLINE_R\xc5\xabmai nuolat bendradarbiauja su Jungtin\xc4\x97s Did\xc5\xbeiosios Britanijos ir \xc5\xa0iaur\xc4\x97s Airijos Karalyst\xc4\x97s ambasada Lietuvoje ir jos \xc5\xaakio ir Investicij\xc5\xb3 skyriumi, LR ambasada Londone, V\xc5\xa1\xc4\xae \xe2\x80\x9eEksportuojan\xc4\x8dioji Lietuva\xe2\x80\x9c ir \xe2\x80\x9eInvestuok Lietuvoje\xe2\x80\x9c. Nuo 2000\xc2\xa0m. r\xc5\xabmai yra aktyvus COBCOE\xc2\xa0\xe2\x80\x93 sk\xc4\x97tin\xc4\x97s organizacijos, vienijan\xc4\x8dios D. Britanijos prekybos r\xc5\xabmus visoje Europoje, narys. 2013\xc2\xa0m. Britanijos prekybos r\xc5\xabmai Lietuvoje buvo pripa\xc5\xbeinti geriausiais Europoje. Presti\xc5\xbein\xc4\xaf apdovanojim\xc4\x85 \xe2\x80\x9eCOBCOE Chamber of the Year 2013\xe2\x80\x9c \xc4\xafteik\xc4\x97 Did\xc5\xbeiosios Britanijos Prekybos ir Investicij\xc5\xb3 Ministras Lordas Greenas (Lord Green)._NEWLINE_D. Britanijos prekybos r\xc5\xabmai siekia skatinti dvi\xc5\xa1al\xc4\xaf ekonomin\xc4\xaf bendradarbiavim\xc4\x85 tarp Jungtin\xc4\x97s Karalyst\xc4\x97s ir Lietuvos bei pl\xc4\x97tojant nauding\xc5\xb3 verslo kontakt\xc5\xb3 tinkl\xc4\x85 kurti galimybes veiklos pl\xc4\x97trai \xc5\xa1iose rinkose. D. Britanijos prekybos r\xc5\xabmai siekia b\xc5\xabti aktyviausia verslo organizacija skatinant versl\xc4\x85 tarp JK ir Lietuvos ir tapti efektyviausiais prekybos r\xc5\xabmais kuriant prid\xc4\x97tin\xc4\x99 vert\xc4\x99 savo nariams.\n_START_SECTION_\nNaryst\xc4\x97\n_START_PARAGRAPH_\n\xc5\xa0iuo metu r\xc5\xabmai vienija vir\xc5\xa1 100 nari\xc5\xb3, tarp kuri\xc5\xb3\xc2\xa0\xe2\x80\x93 brit\xc5\xb3 \xc4\xafmon\xc4\x97s veikian\xc4\x8dios Lietuvoje, Lietuvos \xc4\xafmon\xc4\x97s jau veikian\xc4\x8dios D. Britanijoje arba besidomin\xc4\x8dios verslo pl\xc4\x97tros galimyb\xc4\x97mis \xc5\xa1ioje rinkoje. Taip pat tarptautin\xc4\x97s \xc4\xafmon\xc4\x97s, siekian\xc4\x8dios i\xc5\xa1pl\xc4\x97sti kontakt\xc5\xb3 tinkl\xc4\x85, pavieniai D. Britanijos verslininkai, besidomintys verslo vystymo galimyb\xc4\x97mis Lietuvoje._NEWLINE_Did\xc5\xbeiosios Britanijos prekybos r\xc5\xabmams priklauso \xc5\xa1ios Brit\xc5\xb3 bei Tarptautinio kapitalo \xc4\xafmon\xc4\x97s: \xe2\x80\x9eAVIVA\xe2\x80\x9c, " Barclays", \xe2\x80\x9eGlaxoSmithKline\xe2\x80\x9c, \xe2\x80\x9eDeloitte\xe2\x80\x9c, \xe2\x80\x9ePwC\xe2\x80\x9c, \xe2\x80\x9eDNB Bankas\xe2\x80\x9c, \xe2\x80\x9eG4S\xe2\x80\x9c, \xe2\x80\x9eEversheds\xe2\x80\x9c, \xe2\x80\x9eLLOYD\xe2\x80\x99S\xe2\x80\x9c, ir kt._NEWLINE_Did\xc5\xbeiosios Britanijos prekybos r\xc5\xabmuose galimos \xc5\xa1e\xc5\xa1ios naryst\xc4\x97s r\xc5\xab\xc5\xa1ys: r\xc4\x97m\xc4\x97jas, \xc4\xafmon\xc4\x97, ma\xc5\xbea \xc4\xafmon\xc4\x97, grup\xc4\x97, u\xc5\xbesienio subjektas ir privatus narys. Visos naryst\xc4\x97s r\xc5\xab\xc5\xa1ys yra tvirtinamos/atmetamos D. Britanijos prekybos r\xc5\xabm\xc5\xb3 valdybos.'